รากเหง้าของกุฎีจีนคือสยามโปรตุเกส  

กว่า500ปีที่ชาวโปรตุเกสซึ่งนับได้ว่าเป็นชาติตะวันตกชาติแรกที่เข้ามาค้าขายและเจริญสัมพัทธไมตรีกับสยามประเทศ และยังได้ร่วมรบเคียงบ่าเคียงไหล่กับกองทัพพระราชา จนได้รับพระราชทานที่ดิน ตั้งชุมชน รวมถึงโบสถ์คริสตังคาทอลิคขึ้นที่อยุธยา ต่อเนื่องมาจนถึงฝั่งธนบุรี  ล่วงมาเป็นส่วนหนึ่งของชุมชนกุฎีจีนในปัจจุบัน 

ท้าวทองกีบม้าลูกครึ่งโปรตุเกสญี่ปุ่น หรือ Marie de Gimard ท้าวความได้ไปถึงประมาณปีพศ.2260 ในช่วงกรุงศรีอยุธยาตอนปลาย ผู้เป็นภรรยาของเจ้าพระยาวิชเยนทร์ (คอนสแตนติน ฟอลคอน) ขุนนางกรีกที่ทำราชการในรัชกาลสมเด็จพระนารายณ์มหาราช นับได้ว่าเป็นผู้เผยแพร่วัฒนธรรมโปรตุเกสผ่านด้วยศิลปอาหาร จนกลายเป็นส่วนหนึ่งของขนมไทยในปัจจุบัน ไข่ น้ำตาล แป้ง เป็นส่วนประกอบหลักสำคัญของขนมโปรตุเกส ฝอยทอง ลูกชุบ ขนมผิง หม้อแกง บ้าบิ่น ทองม้วน นับรวมไปถึงขนมฝรั่งกุฎีจีน ล้วนแต่สืบสานรสชาติ และถ่ายทอดเรื่องราวประวัติศาสตร์ส่วนหนึ่งจนมาถึงเราชาวรัตนโกสินทร์ในทุกวันนี้

ร้านธนูสิงห์ เป็นหนึ่งในสามร้านที่ยังได้ถ่ายทอดรสชาติความอร่อยมาจวบจนถึงวันนี้ ทั้งสามร้านล้วนแต่มีรสชาติความอร่อยที่แตกต่างกันไป ขึ้นอยู่กับจริตความชอบของแต่ละลิ้นแต่ละปากที่จะบอกได้ว่าชอบแนวทางไหนมากกว่า แต่ร้านธนูสิงห์นับได้ว่าเป็นสูตรดั้งเดิม ที่ปรุงแต่งจากวัตถุดิบหลักเพียงแต่ไข่เป็ดสดที่เลี้ยงโดยธัญญพืชเพื่อไม่ให้มีกลิ่นคาว น้ำตาล และแป้งสาลี  รสสัมผัสของเนื้อขนมที่แน่นแต่ไม่เนียนจนละเอียดเหมือนเนื้อเค็กสมัยใหม่ หน้าขนมที่แห้งกรอบเล็กน้อยเพราะอบโดยใช้ไฟร้อนทั้งด้านล่างและด้านบน น้ำตาลเกล็ดโรยหน้าที่จะออกกรุบหอม แต่งหน้าด้วยลูกเกต ลูกพลับแห้งฝานบาง และฟักเชื่อม  

ความกรุ่นหอมมาจากไข่สดเมื่อออกจากเตาอบร้อนๆ ทำให้ยังคงเอกลักษณ์ของขนม"โบราณ" จริตแบบง่ายๆที่ไม่ได้รับการปรุงแต่งจนเกินเลย มีเสน่ห์เทียบได้กับสาวสวยที่งดงามเรียบร้อยแต่แฝงไว้ด้วยความลึกซื้งที่ต้องทำการค้นหา เพื่อเข้าใจและหลงรัก